1Ni'pa i je re chic i Dios, we je mocom, chiqui cojo qui 'ij i qui patron. 'O u chac queje quiqui 'an na ile, man i winak n-que ch'ach'at ta 'uri chirij i Dios, xak n-que ch'ach'at ta chirij wach tak i coj tijin yoj chu c'utic. 2Jun ajchac, we i u patron u jachom chic rib pu'ab i Crísto, mu ch'ob ire we cu mayij u cojic u 'ij u patron xa rumal je cachalal chic quib, cu bij ire. Are i chu 'ana, cha cojon na mas che, man i rajaw i chac-i, xak cu coj u tzij i Dios, xak kachalal chi c'ax caka na 'o. I tzij-i chi xin bij, are i cha c'utu, xak are i cha bij chique i kachalal. 3We 'o jun ca c'utuw i tzij chi n-sak laj tzij taj, we n-xak ta jun ru' i c'utunic suc'ulic re i Kajwal Jesucrísto, we nu yom tu wach che i tzij chi ka cojom yoj, 4xa cojbal u 'ij ire 'uri co'ono; lic n-ta reta'am. Xui craj cu coj u ch'ojil chirij wach usuc' i ral tak tzij; ire xa pacha c'alwachirnak chu bixquil. Ni'pa i quiqui 'an queje ile que'elok xa je ajsac' che i 'utz chi 'o ru' jun chic; xak que'elok xa je aj ch'o'oj; xak xa je aj yo'yanel; xak n-cul ti qui c'ux chique i cachi'il, wach i quiqui 'ano; 5xak nic are wi quiqui tzucuj ch'o'oj cu' i juban winak chi xa jech' i qui nojbal, man n-queta'am ti sak laj tzij. Quiqui ch'ob ique chi que beyomar na rumal i tzij chi que tijin chu c'utic. Cha jec'a awib yet chiquiwach ique chi queje que 'anaw ile. 6Katzij, 'o i ka beyomal ni'pa i coj terej chirij i sakil c'utunic, xui-ri, we coj quicot che ni'pa i 'o ku'. 7Lic n-ta kuc'am are xoj c'un chuwach i jyub ta'aj; xak n-ta caka c'am bic are coj 'ec. 8Rumal-i, we 'o i caka tijo, xak we 'o i ka 'u', choj quicot 'uri ru' ile. 9Xui-ri, 'o jujun cacaj quiqui 'an beyom che quib; rumal u rayixic ile, xa que tzak chupam qui mac, que tzak chupam i u q'uial tak qui rayijbal chi n-tusuc'. Quiqui rayij tak ile chi xa tzaksabal-que co'ono. I qui rayijbal que u c'am bi 'uri che i sachsabal-que. 10Queje ile que'elok, man we jun lic cu rayij mas i mer, ca pe 'uri ronojel tak i mac atzalal chirij. 'O jujun chi xa rumal qui rayijbal che i mer, qui canam can i 'utz laj be; rumal ile q'ui ni uyej qui petsam piquiwi. 11Xui-ri, yet chi at rajchac i Dios cha jec'a awib chuwach tak ile. Cha ya awib chu 'onquil i suc'ulic, chu 'onquil i chom chuwach i Dios; xak cha cuba a c'ux che ire; c'ax che a na i winak; xak cha ya u nimal a c'ux che, wach i ca c'ulmaj; xak cha 'ana che awib 'utz a c'ux. 12Cha ya ronojel a cho'ab chu 'onquil pacha i 'utz laj c'utunic chi a cojom. Cha tija a 'ij che a c'aslemal chi n-ca q'uis ta chic. Xin bij ile chawe man i Dios xat u siq'uij chu rikic i c'aslemal-le. N-xui ta la ile, xak yet a bim chic chiquiwach u q'uial winak chi lic a cojom chic i sak laj tzij; rumal-i, queje ile cha 'ana che a c'aslemal. 13'O jun tzij lic quin bij chawe; quin bij na chawe chuwach i Dios chi yawnak i c'aslemal che ronojel wach i 'olic; xak quin bij na chawe chuwach i Jesucrísto chi n-xu xij ta rib chu bixquil i sak laj tzij chuwach i ma Póncio Piláto. 14Lic quin bij chawe: cha 'ana pacha i bital chawe; ma jech'absaj. 'Utz cha 'ana che, man n-ta jun ca cojow a mac. Cha 'ana ile tz'akat cu rik ni 'ij are ca c'un chal i Kajwal Jesucrísto. 15Are cu rik i 'ij chi ch'ictalic, i Dios co'on na che chi ca c'unic. Xui ire lo'laj Dios, lic nim u cho'ab; xui ire 'o puwi ronojel. Are ire 'Atol Tzij piquiwi conojel i je 'atol tzij; are ire i Cajwal conojel i que rajawinic. 16Xui ire n-ca cam taj; 'o che i nim laj sak chi mi jun ca ch'ijaw i tejebic ru'. Mi jun winak rilom u wach, xak mi jun ca tiqui chi rilic. Lic chocsax u 'ij ronojel 'ij sak; ma q'uis i u 'atbal tzij que'e 'ij sak chirij. Amen (queje ile cakaj). 17Ni'pa i beyomab waral chuwach i jyub ta'aj, cha bij chique miqui coj qui 'ij quib, xak miqui cuba qui c'ux che ubitakque, man ile n-ca najtin taj. Are i chiqui 'ana, chiqui cuba qui c'ux che i Dios c'aslic. Are ire ca yaw ronojel tak i rajwaxic chake, 'anbal re chake chi coj quicotic; lic u paxsam u wach chake. 18Xak cha bij chique chiqui 'ana i 'utz; chiqui bisoj u 'onquil wach craj i Kajwal, ile are i beyomal sakil. Miqui 'an xuy che quib, are, chiqui 'ana aj sipanel che quib. 19Queje ile 'o ni qui beyomal 'uri quiqui c'olo re i co'on panok, chi ca majawic quiqui cuba qui c'ux che. We queje ile quiqui 'ano, quiqui rik na 'uri qui c'aslemal chi n-ca q'uis taj. 20Yet, a-Timotéo, cha chajij na wach u yom i Dios pa'ab. Ma ya a xiquin chu tayic wach tak i ca lapic chi n-ta que'el wi, chi to' re u wach i jyub ta'aj; xak ma ya a xiquin che i c'utunic chi n-ta 'utz ruc'am. 'O i que binic chi lic nim i ruc'am, xui-ri, n-tu chac. 21'O jujun je terejnak chirij i nojbal-le; xco'taj can 'uri i sak laj tzij chi ka cubam ka c'ux che. I Dios chu ya ni 'utz pawi. Amen (queje ile cwaj).
1TIMOTÉO 6